মাঠ লাগোয়া ফুটপাথ। তার মধ্যে প্লাস্টিকের তাঁবু খাটিয়ে কোনওমতে জার্সি, বুট পরতে দেখা গেল একদল ফুটবলারকে।
উল্টোদিকের মাঠেই আবার আইএফএর করে দেওয়া ফুটবলারদের জন্য অস্থায়ী জার্সি বদলানোর জায়গা জলে থই থই। তার মাঝেই কোনও মতে তৈরি হয়ে নিচ্ছিলেন আরও কিছু ফুটবলার।
আবার কোথাও তো মাঠই বানভাসি। বৃহস্পতিবার বর্ষার ময়দান ঘুরে এরকম টুকরো টুকরো বহু ছবিই ধরা পড়ল ক্যামেরার লেন্সে। কলকাতা লিগের বিভিন্ন ডিভিশনের খেলা চলছে এই ভরা বর্ষার মরসুমেই। আর বৃষ্টি ভেজা ময়দানের মাঠগুলোর অবস্থাও শোচনীয়। টাউন, রেঞ্জার্স মাঠগুলোতে খেলা হওয়াই বেশ কষ্টকর। বর্ষার কারণে বেশির ভাগদিনই ম্যাচ পিছিয়ে যাচ্ছে। চরম দুর্দশায় পড়তে হচ্ছে ক্লাব এবং ফুটবলারদের। অন্যবার মে মাস থেকেই লিগ শুরু হয়ে যায়। কিন্তু এবার সেটা হয়নি। বরং সই সমস্যা মেটাতে গিয়ে প্রায় মাস দু’য়েক বাদে লিগের বিভিন্ন ডিভিশনের খেলা শুরু হয়েছে। যার ফল হাতেনাতে পাচ্ছে আইএফএ। সচিব উৎপল গঙ্গোপাধ্যায় বলছিলেন, ‘‘আমাদের একটা ভুল তো হয়েছেই। সিআরএস সিস্টেম নিয়ে কিছু সমস্যা থাকায় সই হতে দেরি হয়েছে। যে কারণে খেলা শুরু হতেও দেরি হয়ে গেল। তবে পরের বছর থেকে এই সমস্যা যাতে না হয়, সেটাই দেখব।’’

এই বিষয়ে অন্যান্য খবর

ইস্টবেঙ্গলের হয়ে প্রথম টাচেই গোল ছিল। সেই তারকা ফুটবলার এখন অফিসার



বিভিন্ন ক্লাবকর্তাদের দাবি, ‘‘ড্রেসিংরুম পাওয়া যায় না। জল থইথই মাঠে দাঁড়িয়েই ফুটবলারদের জার্সি বদলাতে হয়। বুট পরতে হয়। এতে খেলা শুরু হওয়ার আগেই ফুটবলাররা জলে ভিজে খেলার উৎসাহ অনেকটাই হারিয়ে ফেলে। এর পর বৃষ্টিতে ভিজে ম্যাচ খেলতে হয়। কিন্তু খেলার মান পড়ে যায়।’’ উৎপলবাবুর দাবি অবশ্য, ‘‘বৃষ্টির হাত থেকে বাঁচতে সব মাঠেই অস্থায়ী ছাউনির ব্যবস্থা রয়েছে।’’ কিন্তু ছাউনি থাকলেও মাঠে যে ভাবে জল হচ্ছে তাতে ফুটবলারদের ড্রেস করা কার্যত অসম্ভব হয়ে পড়ছে।
আইএফএ এবং বিভিন্ন ডিভিশনের লিগে অংশ নেওয়া টিমের কর্তাদের আবার অভিযোগ, ময়দানে যে টেন্টগুলো রয়েছে, তারা তাদের ড্রেসিংরুম ব্যবহার করতে দেয়না। সেটা দিলেই অনেক সমস্যা মিটে যেত বলে মনে করা হচ্ছে। মহিলা লিগে যখন মাঠ নিয়ে সমস্যা হচ্ছিল, তখনও এই একই অভিযোগ উঠেছিল। ছোট টিমের এক কর্তা বলছিলেন, ‘‘ড্রেসিরুম ব্যবহার করতে দেওয়া তো দূরের কথা, ক্লাব টেন্টগুলোতে জল আনতে গেলেও খুব খারাপ ব্যবহার করা হয়।’’ আইএফএ থেকে অবশ্য এখন ফুটবলারদের জন্য জলের ব্যবস্থা রাখা হয়।
কিন্তু যেভাবে কোনও মতে কলকাতা লিগের বিভিন্ন ডিভিশনের খেলা হচ্ছে, তা থেকেই পরিষ্কার বাংলার ফুটবলের হাল ঠিক কোথায় দাঁড়িয়ে আছে!